535/2018

Útdráttur

S var sakfelldur fyrir umferðar og fíkniefnalagabrot með því að hafa í tvö skipti ekið bifreið undir áhrifum ávana og fíkniefna og sviptur ökurétti. S var auk þess sakfelldur fyrir brot gegn lögum nr. 65/1974 um ávana og fíkniefni með því að hafa í þrjú skipti haft í vörslum sínum fíkniefni og fyrir brot gegn vopnalögum nr. 16/1998 og tollalögum nr. 88/2005 með því að hafa í eitt skiptanna jafnframt haft í vörslum sínum hníf og stera. Að virtum sakaferli S og með hliðsjón af 77. og 78. gr. almennra hegningarlaga nr. 19/1940 var refsing S ákveðin fangelsi í fjóra mánuði en fullnustu þrjátíu daga hennar frestað skilorðsbundið í tvö ár. Þá var S sviptur ökurétti ævilangt og gert að sæta upptöku á fíkniefnum, sterum og hníf.

Dómur Landsréttar

Mál þetta dæma landsréttardómararnir K-kvk-nf S-kvk-nf, R-kvk-nf B-kvk-nf og V-kk-nf H. V-kk-nf.

Málsmeðferð og dómkröfur aðila

1 Ríkissaksóknari skaut málinu til Landsréttar 21. júní 2018 í samræmi við yfirlýsingu ákærða 19. júní 2018 um áfrýjun. Áfrýjað er dómi Héraðsdóms Reykjavíkur 23. maí 2018 í málinu nr. S222/2018.

2 Af hálfu ákæruvaldsins er þess krafist að hinn áfrýjaði dómur verði staðfestur.

3 Ákærði krefst þess að refsing hans verði milduð.

Niðurstaða

4 Með hinum áfrýjaða dómi var ákærði sakfelldur fyrir að hafa 12. og 15. júlí 2017 ekið bifreið undir áhrifum ávana og fíkniefna og sviptur ökurétti. Þá var ákærði einnig sakfelldur fyrir að hafa 12. júlí, 17. ágúst og 23. september 2017 haft í vörslum sínum samtals 36,6 grömm af amfetamíni og í eitt skiptanna jafnframt 2 ml af anabólískum sterum og hníf.

5 Samkvæmt sakavottorði á ákærði að baki nokkurn sakaferil eða allt frá árinu 2009 og er þar aðallega um að ræða umferðar og fíkniefnalagabrot en einnig hefur ákærði sætt refsingu fyrir hegningarlagabrot og brot gegn vopnalögum, tollalögum og lögum um fullnustu refsinga. Vegna umferðarlagabrota gekkst ákærði 15. maí 2012 undir 140.000 króna sektargreiðslu og sviptingu ökuréttar í 12 mánuði samkvæmt sektargerð lögreglustjóra fyrir akstur undir áhrifum fíkniefna. Með dómi 21. janúar 2015 var ákærða gert að greiða 410.000 króna sekt fyrir akstur undir áhrifum fíkniefna og akstur án gildra ökuréttinda, auk fíkniefnalagabrots, og var hann jafnframt sviptur ökurétti í þrjú ár frá 21. janúar 2015. Þá hlaut ákærði fangelsisdóm 18. mars 2016 meðal annars fyrir akstur sviptur ökurétti og fíkniefnalagabrot. Næst hlaut ákærði fangelsisdóm 27. september 2016 meðal annars fyrir akstur undir áhrifum fíkniefna og akstur sviptur ökurétti en síðarnefnda brotið var hegningarauki við dóminn frá 18. mars 2016. Síðar sama ár eða 20. desember 2016 var ákærði dæmdur í 30 daga fangelsi fyrir fíkniefnalagabrot og brot gegn lögum nr. 15/2016 um fullnustu refsinga. Hinn 13. nóvember 2017 gekkst ákærði undir sektargreiðslu hjá lögreglustjóra fyrir fíkniefnalagabrot og brot gegn vopnalögum og síðast var ákærði dæmdur í 30 daga fangelsi með dómi 26. janúar 2018 fyrir þjófnað, fjársvik og tilraun til fjársvika.

6 Samkvæmt framangreindu er í máli þessu um að ræða fjórða brot ákærða gegn 45. gr. a umferðarlaga vegna aksturs undir áhrifum fíkniefna og annað brot gegn 48. gr. sömu laga vegna aksturs sviptur ökurétti. Enn fremur er ákærði hér sakfelldur fyrir fíkniefnalagabrot með því að hafa haft samtals 36,6 grömm af amfetamíni í vörslum sínum og fyrir brot gegn vopnalögum og tollalögum. Þau brot sem ákærði er nú sakfelldur fyrir voru framin áður en ákærði gekkst undir sektargerð lögreglustjóra 13. nóvember 2017 og áður en dómurinn frá 26. janúar 2018 gekk og ber því að dæma honum hegningarauka við þá refsingu sem honum var þar gerð. Að framangreindu virtu, sakaferli ákærða og með hliðsjón af 77. gr. og 78. gr. almennra hegningarlaga nr. 19/1940 verður refsiákvörðun héraðsdóms staðfest.

7 Ákvæði héraðsdóms um ökuréttarsviptingu, upptöku og sakarkostnað skulu vera óröskuð.

8 Ákærði verður dæmdur til að greiða allan sakarkostnað fyrir Landsrétti eins og nánar greinir í dómsorði.

Dómsorð:

Hinn áfrýjaði dómur skal vera óraskaður.